A reneszánsz zene

A reneszánsz a művészetek újjászületésének kora. A reneszánsz ember életéhez hozzátartozott a muzsika is. Hirdette az emberközpontúságot, az anyanyelv szépségét, a természet és az ember harmonikus kapcsolatát. A kórusművészet első nagy fejezete a reneszánsz idején íródott. Az énekhez gyakran hangszer is csatlakozott, sőt néha önálló szerepet is kapott. Rengeteg egyházi és világi kórusmű született, melyek páratlan szépségűek. Mindkettőre jellemző volt a harmóniák egyszerűsége, valamint a polifon és homofon szerkesztés.

A polifónia a szólamok összefonódását jelenti. Az egyes szólamok lépcsőzetes kezdése, fokozatos egymásba fonódása, a fenséges harmóniák magasztos, ünnepélyes hangulatot keltenek. Ezért az egyházi zenékre jellemző ez a szerkesztésmód.

A homofon szerkesztésnél, ellentétben a polifonnal, nem egymás mellé, hanem a vezető szólam alá rendeződnek a szólamok. Ezek általában könnyed hangvételű, lendületes tempójú világi kórusművek.

A főúri udvarokban hangszeres kamaracsoportok szolgáltatták a zenét étkezés közben és táncmulatságokon. A kóruséneklés mellett a furulya-együttesek is helyet kapnak a templomban, a színpadon, az utcán, a falusi fogadókban, vagyis mindenütt.

Magyarország a török uralom előtt az európai kultúra élvonalához tartozott. Ebből következően a reneszánsz műveltség Itália után először nálunk honosodott meg. A reneszánsz egyik legjelentősebb magyar alakja Tinódi Lantos Sebestyén, aki a históriás énekek jeles képviselője. Művészetével megteremtette az első önálló magyar műzenei stílust. Az erdélyi Bakfark Bálint volt az első Európát járó magyar zeneszerző, előadóművész, aki virtuóz lantjátékával ámulatba ejtette a hallgatóit, és műveivel egyben életjelt is adott a török uralom alatt sínylődő Magyarországról.
A reneszánsz építészet

A reneszánsz, mint tudjuk Itáliában alakult ki, jellemzője a világias, profán légkör. Míg a középkor századaiban az élet értelmét a túlvilági életre való felkészülésben látták, addig a reneszánsz ember a földi életet állította központba: harmóniában akart élni e földi létben és boldog lélekként üdvözülni a túlvilágon. Ez az új humanista világnézet új stílust hívott életre, mintaképévé az élet teljességét tükröző antik (görög és római) művészet vált, ennek újjászületését (reneszánsz) hirdették. Az egyházi mellett hangsúlyos szerepet kapott a világi építészet is. Esztétikai kritérium lett a harmónia, a szimmetria és a tér centrális felfogása, térlefedéseknél a kupola. Tudatos távlati hatásokra törekedtek, felfedezik a perspektívát, a fény és az árnyék játékát. Antik épülettagozatokat újítanak fel: pl. párkány, bábos korlát, ballusztrád. Megjelenik a stukkó (gipszdíszítmény), elsődlegessé válik a belső márványburkolat használata (nálunk elsősorban a sütői vörös márvány, síremléknek is). Jellegzetes a sgrafitto (két vagy több eltérő színt vékony vakolatrétegben hordanak egymásra és így kaparják ki a díszítést), a száraz (secco) és nedves (fresco) vakolatra felhordott falfestés, a pártázatos oromzat. Gyorsan hódít a színes, mázas kályhacsempék, fajansz, majolika divatja. 

Összefoglalva a reneszánsz építészet fő jellemzői:

arányosság, szimmetria 

erős vízszintes tagoltság - árkádokkal, ablaksorokkal, párkányokkal, oszlopokkal 

antik építészeti elemek alkalmazása - timpanon, oszloprend, lépcsősor, átriumos belső udvar (görög) és kupola (római) 

legkedveltebb épülettagozat: párkányok, oszlopfők, konzolok és korlátok (balusztrád-kőbábokból kialakított korlát) 

legkedveltebb díszítmények: akantuszlevelek, rozetták, gyöngysorok, bőségszaru, gyümölcs és virágfüzérek, valamint meztelen gyermekalakok, a puttók 

az épület belekomponálása a tájba 

A reneszánsz festészet
Ahogyan az építészet, a reneszánsz festészet is Itáliából indult hódító útjára. A humanista szemlélet, a természeti jelenségek megfigyelése és megértése, az antik kultúra tanulmányozása és az élő modell után való rajzolás által megismert törvényszerűségek alkalmazásával addig soha nem látott remekművek keletkeztek. A különböző festéstechnikai újítások, a szín és térperspektíva, a lazúros, fátyolos festésmód mind hozzájárultak, hogy a román és a gótikus korszak elnyomottsága alól felszabadulva egy, az addigi merev hagyományokkal szakító stílus jöjjön létre.  A perspektivikus ábrázolás a térbeli tárgyak sík felületre történő leképzését jelenti. A reneszánsz festők rájöttek, hogy a térbeli párhuzamos egyenesek látszólag egy pontban találkoznak. Ennek eredményeként a valóságban ugyanakkora, ám a szemlélőtől nem egyenlő távolságra lévő tárgyak különböző méretűnek látszanak. A perspektivikus ábrázolásmód alkalmazásával egyre népszerűbbé váltak az épület- és a belső térábrázolások. A kor négyzet alakú burkolólapokkal fedett padlói számtalan lehetőséget nyújtottak a távlat érzékeltetésére. Megkülönböztetünk lineáris és centrális perspektívát. 

Összefoglalva a reneszánsz festészet általános jellemzői:

új: perspektivikus ábrázolás 

gyakori a természeti háttér 

élénk, gazdag színvilág 

a bibliai és mitológiai témák mellett megjelenik a mindennapi élet, a tudományok tisztelete is 

új: portréfestészet 

fontossá válik a mozgások, érzelmek természetességének visszaadása 

